Forbedret Polestar 2 får baghjulstræk og længere rækkevidde

Polestar har i dag annonceret en større opgradering sin model 2. Polestar 2 2024 får bl.a. en ny højteknologisk front, der afspejler designsproget i den kommende Polestar 3, forbedringer i ydelse med helt nye elmotorer og endnu kraftigere batterier. Samtidig får den baghjulstræk, hvilket er første gang for en Polestar.

Både Single Motor og Dual Motor-varianterne er nu baghjulstrukne. De drives af en nyudviklet permanent magnetmotor og siliciumkarbid-inverter.

Den nye motor har en ydeevne på op til 220 kW (øget fra 170 kW) og er, ifølge Polestar, “optimeret med henblik på maksimal effektivitet og et højt drejningsmoment “. Momentet er øget fra 330 Nm til hele 490 Nm. Bilen har en acceleration fra 0-100 km/t på 6,2 sekunder, hvilket er 1,2 sekunder hurtigere end tidligere.

På Dual Motor-varianterne er bagmotoren den primære drivkilde, men understøttes på forakslen af en asynkron motor. Dette giver en total ydelse på 310 kW og 740 Nm (øget fra de oprindelige 300 kW og 660 Nm). 0-100 km/t opnås på kun 4,5 sekunder.

Af effektivitetshensyn kan frontmotoren nu kobles helt fra, når den ikke er nødvendig. Men ønsker man mere kraft, tilkobles frontmotoren øjeblikkeligt og gnidningsfrit.

Nye batterier

Den nye Polestar 2 2024 udstyres også med opgraderede lithium-ion-batterier. Long Range-varianter er nu udstyret med 82 kWh-batterier fra CATL med 27 moduler. Batteriet i Standard Range-varianter har fortsat en kapacitet på 69 kWh med 24 moduler og leveres nu af LG Chem.

Ny ladeelektronik og forbedret cellekemi gør det muligt at lynlade Polestar 2 2024 med markant højere effekt på op til 205 kW for Long Range-varianter. For Standard Range-varianter forbedres den maksimale ladeeffekt til 135 kW.

Batterierne giver også en længere rækkevidde på tværs af paletten. Long range Dual Motor opnår en øget rækkevidde på 592 km WLTP på grund af muligheden for at frakoble frontmotoren, hvilket er en forøgning på 105 km.

Rækkevidden for Standard range Single motor øges med 40 km og opnår dermed en rækkevidde på 518 WLTP, mens rækkevidden for Long range Single motor øges med 84 km til i alt 635 km WLTP.

Det er muligt at bestille den nye Polestar 2 2024 allerede nu på Polestar.com. De første leveringer forventes i tredje kvartal af 2023 med priser, der starter fra 390.000 kr. Dermed er Standard Range altså steget med omkring 25.000 kroner.

Herunder en direkte sammenligning mellem Polestar 2 Long Range Single Motor og Tesla Model 3 Long Range:

| Tesla Model 3 Long Range | Polestar 2 Long Range Single Motor
Pris | 419.990 kr. | 415.000 kr.
Rækkevidde | 602 km | 635 km
0-100 km/t | 4,4 sek. | 6,2 sek.
Motor | 366 kW (498 hk) | 220 kW (299 hk)
Drejningsmoment | 493 Nm | 490 Nm
Batterikapacitet | 78,1 kWh | 82 kWh
Ladeeffekt AC | 11 kW | 11 kW
Ladeeffekt DC | 250 kW | 205 kW

Forbedret Polestar 2 får baghjulstræk og længere rækkevidde